钦定古今图书集成/明伦汇编/闺媛典/第023卷 > 李景让母
## 钦定古今图书集成/明伦汇编/闺媛典/第023卷 > 李景让母

按《唐书李景让传》：“李景让，字后已，赠太尉憕孙也。性
方毅有守，宝历初，迁右拾遗。淮南节度使王播以钱
十万市朝廷懽，求领盐铁，景让诣延英亟论不可，遂
知名。沈傅师观察江西，表以自副，历中书舍人，礼部
侍郎，商华虢三州刺史。母郑，治家严身，训勒诸子。始
贫乏时，治墙得积钱，僮婢奔告，母曰：‘士不勤而禄，犹
菑其身，况无妄而得我何取’？”亟使闭坎。景让自散骑
常侍出为浙西观察使，母问行日，景让率然对：“有日。”
郑曰：“如是，吾方有事，未及行。”盖怒其不尝告也。且曰：
“已贵，何庸母行？”景让重请罪，乃赦。故虽老，尢加棰敕。
已起，欣欣如初。尝怒牙将，杖杀之。军且谋变，母欲息
众，讙召景让廷责之曰：“尔镇抚方面而轻用刑，一夫
不宁，岂特上负天子，亦使百岁母衔羞泉下，何面目
见先大夫乎？”将鞭其背吏，大将再拜请，不许，皆泣谢，
乃罢，一军遂定。